**Nemzeti Adatvédelmi és Információszabadság Hatóság**

1125 Budapest, Szilágyi Erzsébet fasor 22/c.

**Tisztelt Nemzeti Adatvédelmi és Információszabadság Hatóság!**

Alulírott **Dr**. **Fábián Zsolt** (Lakcíme: …………..…….; személyi azonosítója: 1-……-…. ; e-mail címe: fabian.zsolt44@gmail.com; telefonszáma: ……………….; adószáma: …………….) a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 4. § (2) bekezdése alapján ezúton

***b e j e l e n t e m*** ,

a T. Nemzeti Adatvédelmi és Információszabadság Hatóságnak, hogy Magyarországon országos népszavazást kívánok kezdeményezni, egyben kérem, hogy az országos népszavazással összefüggő adatkezelést 8 napon belül szíveskedjenek nyilvántartásba venni.

Az adatkezelés célja az, hogy a kérdésben megjelölt közhatalmi funkciót gyakorló személyek vagyonosodása a magyar állampolgárok által megismerhetővé és transzparenssé váljék.

A fentebb hivatkozott cél elérése érdekében az alábbi kérdést kívánom országos népszavazásra bocsátani:

,,Egyetért –e Ön azzal, hogy a magyar Országgyűlés alkosson olyan törvényt, amely az adózás rendjéről szóló 2003. évi XCII. törvény vagyonosodási vizsgálatokra vonatkozó 109. §-át akként módosítja, hogy a jelenleg hatályos szabályozás helyébe a 2015. év december hó 31. napján hatályos rendelkezések lépjenek ismét hatályba, kiegészítve azt azzal, hogy a Nemzeti Adó- és Vámhivatal a megalkotott törvény hatályba lépését követő 30 napon belül megkezdi és a törvényes határidőn belül lefolytatja a vagyonosodási vizsgálatot mindazon személyekkel és a Polgári Törvénykönyvben meghatározott közeli hozzátartozójukkal szemben, akik 1987. március hó 15. napja óta a magyar Kormány (illetve az Alkotmány módosításáról szóló 1989. évi XXXI. törvény hatályba lépése előtti időszak tekintetében a Minisztertanács) tagjai, országgyűlési képviselők, polgármesterek voltak, illetve amennyiben a fent hivatkozott személyek bármelyikével szemben az adóhatóság szankcióval járó megállapítást tesz, úgy a megállapítással érintett személyt és közeli hozzátartozóit a megállapítástól számított 5 éves időtartamra tiltsák el mindennemű közhatalmi funkcióval és közpénz felhasználásával járó tevékenység végzésétől.”

Az adatkezeléssel összefüggésben a kapcsolattartói és adatfeldolgozói feladatokat én fogom ellátni, tájékoztatom továbbá Önöket arról is, hogy az adatkezelés során kézi adatfeldolgozási technológiát alkalmazok.

Az adatkezelés jogalapjaként az érintettek hozzájárulását jelölöm meg, az adatok kezelésének helyét pedig a ………………….. szám alatti ingatlanban kívánom végezni.

Az adatkezelés során az alábbi személyes adatok kezelésére kerül majd sor:

* Az érintett olvasható családi és utóneve,
* Az érintett személyi azonosítója,
* Az érintett édesanyjának születési családi és utóneve,
* Az érintett saját kezű aláírása.

Az adatkezelés során a személyes adatokat közvetlenül az érintettektől fogom beszerezni, az adatok kezelésének időtartamaként pedig a törvényben meghatározott időtartamot jelölöm meg.

A fentiekben foglaltakra tekintettel kérem a T. Nemzeti Adatvédelmi és Információszabadság Hatóságot, hogy az országos népszavazással összefüggő adatkezelést 8 napon belül szíveskedjenek nyilvántartásba venni.

Kelt Budapesten, 2017. év március hó 12. napján.

 Tisztelettel:

**Dr. Fábián Zsolt**

.................................. szám alatti lakos